คาดเงินบาทสัปดาห์หน้าแข็งค่าระดับ 30.65
กสิกรฯคาดเงินบาทสัปดาห์หน้าแข็งค่า แตะระดับ 30.65-30.90 บาท/ดอลลาร์
15 ก.ย. 2555

กสิกรฯคาดเงินบาทสัปดาห์หน้าแข็งค่า แตะระดับ 30.65-30.90 บาท/ดอลลาร์
ศูนย์วิจัยกสิกรไทยรายงานว่า เงินบาทแตะระดับแข็งค่าสุดในรอบกว่า 4 เดือน โดยเงินบาทได้รับแรงหนุนในช่วงต้นสัปดาห์จากแรงขายเงินดอลลาร์ฯ ท่ามกลางความคาดหวังต่อมาตรการผ่อนคลายทางการเงินจากเฟด นอกจากนี้ กระแสความแข็งแกร่งของเงินยูโรจากผลการปลดล็อคกองทุน ESM ของศาลรัฐธรรมนูญของเยอรมนี ก็ช่วยหนุนทิศทางเงินบาทและสกุลเงินเอเชียอื่นๆ ในระหว่างสัปดาห์เช่นกัน ทั้งนี้ เงินบาทแข็งค่าทะลุแนวต้านสำคัญที่ 30.80 บาทต่อดอลลาร์ฯ ในช่วงปลายสัปดาห์ หลังมาตรการ QE3 ของเฟดกระตุ้นให้มีแรงเทขายเงินดอลลาร์ฯ เพื่อตัดขาดทุน    ในวันศุกร์ (14 ก.ย.) เงินบาทอยู่ที่ 30.74 บาทต่อดอลลาร์ฯ เทียบกับ 31.20 บาทต่อดอลลาร์ฯ ในวันศุกร์ก่อนหน้า (7 ก.ย.)
สำหรับแนวโน้มสัปดาห์ถัดไป (17-21 ก.ย.) เงินบาทอาจเคลื่อนไหวในกรอบ 30.65-30.90 บาทต่อดอลลาร์ฯ โดยคงต้องติดตามความต่อเนื่องของการซึมซับข่าว QE3 ของเฟด พัฒนาการของวิกฤตหนี้ยุโรป และดัชนี PMI เบื้องต้นสำหรับเดือนก.ย. ของหลายประเทศในเอเชียและยุโรป ขณะที่ ข้อมูลเศรษฐกิจสหรัฐฯ ที่สำคัญ ได้แก่ ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟีย ดัชนีตลาดที่อยู่อาศัยเดือนก.ย. ดัชนีชี้นำเศรษฐกิจ ยอดขายบ้านมือสอง การเริ่มสร้างบ้าน-ขออนุญาตก่อสร้างเดือนส.ค. ดุลบัญชีเดินสะพัดในไตรมาส 2/2555 และจำนวนผู้ขอรับสวัสดิการว่างงานรายสัปดาห์